T de Teatre

T de Teatre és una companyia de teatre català fundada per cinc actrius: Carme Pla, Mamen Duch, Àgata Roca, Míriam Iscla i Rosa Gàmiz. Totes cinc es van conèixer quan estudiaven a l'Institut del Teatre i van triar el nom basant-se en les dues passions que compartien: el teatre i el te.

Han protagonitzat obres de molt èxit com Petits contes misògins, Homes!, Criatures o Això no és vida!. i Delicades, entre d'altres, i l'èxit televisiu Jet lag, emès per TV3.

Des de 2008, formen part de la companyia Pla, Duch, Roca i l'actriu Marta Pérez, que es va unir quan Gàmiz va deixar el grup. T de Teatre ha protagonitzat dotze espectacles teatrals, sis temporades de la sèrie de televisió Jet Lag, més de 2.800 funcions i ha convocat l'assistència de més d'un milió d'espectadors.

Història 
El maig de 1991 quan cinc joves actrius acabades de graduar-se a l'Institut del Teatre de Barcelona creen la companyia per presentar en societat el que serà el seu primer espectacle Petits contes misògins de Patricia Highsmith i la bategen amb el nom T de Teatre. Les primeres funcions d'aquest espectacle es poden veure al circuit alternatiu (La Cuina, Sala Beckett, Fira de Teatre al Carrer de Tàrrega). L'interès que desperta entre els espectadors provoca que la producció iniciï un pelegrinatge per diverses sales de Barcelona (Mercat de les Flors, La Villarroel) i una gira per gran part de la Península, participant en diversos festivals i actuant en nombroses ciutats espanyoles. Obtenen una excel·lent acollida de crítica i públic i reben el Premi de la Crítica de Barcelona a la Revelació Teatral de la Temporada.

La segona peripècia teatral fou Homes!, dirigida per Sergi Belbel, estrenada el 1994 al Mercat de les Flors. Disseccionen irònicament el sexe oposat a partir de creacions pròpies i d'alguns relats encarregats a quatre dramaturgs. L'èxit de públic manté l'espectacle sis mesos en cartell i posteriorment engega una gira per Catalunya i per diverses ciutats espanyoles. Rosa Gàmiz decideix iniciar una carrera en solitari i l'actriu Marta Pérez entra a formar part de la companyia. Marxen a Madrid el 1995 per representar l'espectacle durant un mes i mig, però l'èxit les sorprèn i Homes! es manté un any seguit en la cartellera del Marquina. Aquest triomf a la capital és decisiu per a la companyia i els permet accedir als circuits de gira comercials. Se’n van cap a les Amèriques, on al teatre La Plaza de Buenos Aires acollirà durant tres mesos les últimes funcions d'Homes! el 1997.

Teatre  
 Petits contes misògins (1991), de Patricia Highsmith; direcció: Pere Sagristà-Ollé
 Homes! (1994), de diversos autors; direcció: Sergi Belbel
 Criatures (1998), de diversos autors; direcció: David Plana i T de Teatre
 Això no és Vida! (2003), de diversos autors; direcció: David Plana
 15 (2006), de diversos autors; direcció: Sergi Belbel i T de Teatre
 Com pot ser que t'estimi tant? (2007), de Javier Daulte; direcció: Javier Daulte
 Delicades (2010), d'Alfredo Sanzol; direcció: Alfredo Sanzol
 Aventura! (2012), d'Alfredo Sanzol; direcció: Alfredo Sanzol
 Dones com jo (2014), de Pau Miró; direcció: Pau Miró
 Premis i càstigs (2015), de Ciro Zorzoli; direcció Ciro Zorzoli
 E.V.A. (2017), de Julio Manrique, Marc Artigau i Cristina Genebat; direcció Julio Manrique
 Cançó per tornar a casa (2019), de Denise Despeyroux; direcció: Denise Despeyroux
 Delicades 10 aniversari (2020), d'Alfredo Sanzol; direcció: Alfredo Sanzol

Televisió 
 Jet lag TV3 (2000-2006)

Premis  
 Premi de la Critica de Barcelona a la Revelació Teatral de la Temporada (1991)
 Nominació als Premis MAX (1999)
 Millor text teatral de la temporada per l'obra Criatures, Premis Butaca (1999)
 Butaca Honorífica a la trajectòria professional, Premis Butaca (2006)

Referències

Enllaços externs 
 Pàgina oficial de la companyia T de Teatre

Companyies de teatre catalanes